user
Kisa ki ka lakoz yon moun fè depresyon?
assistant
Selon OMS, gen plizyè rezon ki ka fè yon moun fè depresyon. Se kapab fason lòt moun aji avèk moun nan, presyon ki fèt sou lespri l ak kèk bagay ki gen rapò ak reyaksyon k ap fèt nan kò l.

Bagay ki gen rapò ak reyaksyon k ap fèt nan kò yo. Se kapab yon pwoblèm moun nan eritye nan fanmi l. Petèt se kapab yon pwoblèm ki gen rapò ak aktivite chimik ki gen nan sèvo yon moun. Lòt bagay fizik ki ka fè yon moun fè depresyon se maladi kè, chanjman nan kantite òmòn moun nan gen nan kò l e si l fè eksè nan yon seri pwodui, sa ka fè swa moun nan vin fè depresyon, swa depresyon an vin pi grav.

Strès. Se vre yon ti kantite strès ka bon, men si yon jèn toujou anba strès oubyen li gen yon strès ki twòp pou li, sa ka gen move efè sou kò l ak sante mantal li. Pafwa, sa ka menm fè yon jèn ki deja gen tandans fè depresyon vin tonbe nan pwoblèm sa a. Apre sa, moun toujou pa fin konn rezon ki fè jèn yo fè depresyon e plizyè rezon ka mete ansanm, jan nou te wè sa pi wo a.

Gen kèk bagay ki ka lakòz yon jèn strese e yo ka fè l fè depresyon, tankou si paran l divòse oubyen separe, si yon moun li renmen mouri, si yo fè vyolans sou li oswa yo fè abi seksyèl sou li, si l fè yon gwo aksidan, si l malad oswa si l gen difikilte pou l aprann lekòl, sitou si l santi yo mete l sou kote poutèt sa. Yon lòt bagay ki ka lakòz li strese, se lè paran l ap tann pou l fè plis pase sa l ka fè, petèt nan rezilta l bay lekòl. Gen lòt bagay ki ka fè sa tou, pa egzanp, lè lòt elèv yo ba l brimad, lè l pa fin konnen sa l pral fè demen, lè gen yon paran l ki fè depresyon e ki sispann ba l afeksyon ak atansyon epi lè l pa janm konn ki jan paran l pral reyaji. Ki sa k ka ede yon jèn si l tonbe nan depresyon akoz sitiyasyon sa yo?